‘จีสตีล’โต้-ลั่นส่วนหุ้นยังบวกโล่งบอกเลิกAM
“จีสตีล” ยันส่วนผู้ถือหุ้นเป็นบวก ห่างไกลเข้าเกณฑ์เพิกถอน เชื่อล้มแผนร่วมทุนอาร์เซลอร์ บริษัทได้ประโยชน์ นับ 1 หาผู้ร่วมทุน เร่งจบไตรมาสแรกปีนี้
22 ธ.ค. 2554

“จีสตีล” ยันส่วนผู้ถือหุ้นเป็นบวก ห่างไกลเข้าเกณฑ์เพิกถอน เชื่อล้มแผนร่วมทุนอาร์เซลอร์ บริษัทได้ประโยชน์ นับ 1 หาผู้ร่วมทุน เร่งจบไตรมาสแรกปีนี้
นายชาญ บูลกุล ประธานกรรมการบริหาร บริษัท บรุ๊คเคอร์ กรุ๊ป ที่ปรึกษาหาผู้ร่วมทุนให้ จีสตีล (GSTEEL) เปิดเผยว่า ส่วนผู้ถือหุ้นของ จีสตีล ยังเป็นบวก 7,656 ล้านบาท และงบรวม 16,136 ล้านบาท ดังนั้นข่าวลือเข้าแผนฟื้นฟู หรือมีความเสี่ยงถูกเพิกถอนไม่เป็นความจริง และเส้นตาย 28 ก.พ. ปีหน้าสรุปผู้ร่วมทุน
แหล่งข่าวจีสตีลเปิดเผยอีกว่า การยกเลิกสัญญาร่วมทุนกับ อาร์เซลอร์ มิตตัล (AM) ครั้งนี้เป็นประโยชน์กับบริษัทอย่างมาก เพราะตามสัญญาร่วมทุน AM จะคิดค่าธรรมเนียมการถ่ายทอดเทคโนโลยีปีละ 40 ล้านเหรียญสหรัฐ ระยะเวลา 20 ปี เป็นเงินถึง 2.4 หมื่นล้านบาท หรือดอกเบี้ย 12% นอกจากนี้ นายชาญ เร่งเจรจากับผู้ร่วมทุนรายใหม่ให้จบในไตรมาส 1/2555 
บทวิเคราะห์จาก บล.เอเซีย พลัส ระบุว่า การยกเลิกทำคำเสนอซื้อของ AM ครั้งนี้อยู่ในความคาดหมายแล้ว หลังจากไม่มีความคืบหน้าฝ่ายวิจัยคาดว่าเหตุผลสำคัญทำให้ดีลยกเลิก น่าจะเกิดจากปัญหาวิกฤตหนี้ในยุโรป ทำให้ AM ต้องหยุดเตาหลอมเหล็กหลายแห่งในยุโรป 
อย่างไรก็ตาม จีสตีล ยังไม่เข้าเกณฑ์จะถูกเพิกถอน เนื่องจากตามเกณฑ์งบปีต้องไม่ได้รับการรับรองเป็นเวลา 3 ปีติดต่อ